amanoisuno/poet huggingface dataset:
寄衛拾遺乞酒 姚合
老人罷巵酒，不醉已經年。自飲君家酒，一杯三日眠。味輕花上露，色似洞中泉。莫厭時時寄，須知法未傳。
乞新茶 姚合
嫩綠微黃碧澗春，採時聞道斷葷辛。不將錢買將詩乞，借問山翁有幾人。
西掖寓直春曉聞殘漏 姚合
直廬仙掖近，春氣曙猶寒。隱隱銀河在，丁丁玉漏殘。微風飄更切，萬籟雜應難。鳳閣明初啓，雞人唱漸闌。靜宜來禁裏，清是下雲端。我識朝天路，從容自整冠。
杭州郡齋南亭 姚合
符印懸腰下，東山不得歸。獨行南北近，漸老往還稀。迸笋侵窗長，驚蟬出樹飛。田田池上葉，長是使君衣。
杭州官舍偶書 姚合
錢塘刺史謾題詩，貧褊無恩懦少威。春盡酒杯花影在，潮迴畫檻水聲微。閑吟山際邀僧上，暮入林中看鶴歸。無術理人人自理，朝朝漸覺簿書稀。
省直書事 姚合
默默滄江老，官分右掖榮。立朝班近殿，奏直上知名。曉霧和香氣，晴樓下樂聲。蜀牋金屑膩，月兔筆毫精。禁樹霏煙覆，宮牆瑞草生。露盤秋更出，玉漏晝還清。碧蘚無塵染，寒蟬似鳥鳴。竹深雲自宿，天近日先明。孱懦難封詔，疎愚但擲觥。素飡終日足，寧免衆人輕。
杭州官舍即事 姚合
臨江府署清，閑臥復閑行。苔蘚疎塵色，梧桐出雨聲。漸除身外事，暗作道家名。更喜仙山近，庭前藥自生。
假日書事呈院中司徒 姚合
十日公府靜，巾櫛起清晨。寒蟬近衰柳，古木似高人。學佛寧憂老，爲儒自喜貧。海山歸未得，芝朮夢中春。
縣中秋宿 姚合
鼓絕門方掩，蕭條作吏心。露垂庭際草，螢照竹間禽。棊罷嫌無月，眠遲聽盡碪。還知未離此，時復更相尋。
夏夜宿江驛 姚合
竹屋臨江岸，清宵興自長。夜深傾北斗，葉落映橫塘。渚鬧漁歌響，風和角糉香。却愁南去棹，早晚到瀟湘。
和東都令狐留守相公 姚合
除官東守洛陽宮，恩比藩方任更雄。拜表出時傳七刻，排班衙日有三公。旌旗嚴重臨關外，庭宇清深接禁中。三十六峰詩酒思，朝朝閑望與誰同。
和高諫議蒙兼賓客時入翰苑 姚合
兼秩恩歸第一流，時尋仙路向瀛洲。鐘聲迢遞銀河曉，林色蔥籠玉露秋。紫殿講筵鄰御座，青宮賓榻入龍樓。從來共結歸山侶，今日多應獨自休。
和盧給事酬裴員外 姚合
南山雪色徹皇州，鐘鼓聲交曉氣浮。鴛鷺簪裾上龍尾，蓬萊宮殿壓鼇頭。夕郎夜直吟仙掖，天樂和聲下禁樓。贈荅詩成才思敵，病夫欲和幾朝愁。
和裴結端公早朝 姚合
魚鑰千門啓，雞人唱曉傳。冕旒臨玉殿，丞相入爐烟。列位同居左，分行忝在前。仰聞天語近，俯拜珮聲連。綵杖祥光動，彤庭霽色鮮。威儀誰可紀，柱史有新篇。
和門下李相餞西蜀相公 姚合
聖朝同舜日，作相有夔龍。理化知無外，烝黎盡可封。燮和皆達識，出入並登庸。武騎增餘勇，儒冠貴所從。贈詩全六義，出鎮越千峰。連日陳天樂，芳筵疊酒鍾。烏臺情已洽，鳳閣分彌濃。棧轉旌搖水，崖高馬蹋松。恩深施遠俗，化美見前蹤。江曉流巴字，山晴聳劍峰。雙油擁上宰，四海羨臨邛。先路聲華遠，離京詔旨重。歲除今向盡，春色即相逢。嫩葉抽頳蘂，新苔長翠茸。冰銷魚潎潎，林煖鳥噰噰。泉落聞難盡，花開看不供。青城方眷戀，黃閣竟從容。計日歸台席，還聽長樂鐘。
和座主相公西亭秋日即事 姚合
西亭秋望好，寧要更垂簾。夫子牆還峻，酇侯宅過謙。微風紅葉下，新雨綠苔黏。窗外松初長，欄中藥旋添。海圖裝玉軸，書目記牙籤。竹色晴連地，山光遠入簷。酒濃杯稍重，詩冷語多尖。屬和才雖淺，題高免客嫌。
和祕書崔少監春日遊青龍寺僧院 姚合
官清書府足閑時，曉起攀花折柳枝。九陌城中尋不盡，千峰寺裏看相宜。高人酒味多和藥，自古風光只屬詩。見說往來多靜者，未知前日更逢誰。
和李紳助教不赴看花 姚合
笑辭聘禮深坊住，門館長閑似退居。太學官資清品秩，高人公事說經書。年華未是登朝晚，春色何因向酒疎。且看牡丹吟麗句，不知此外復何如。
和李十二舍人冬至日 姚合
獻壽人皆慶，南山復北堂。從今千萬日，此日又初長。
和裴令公新成綠野堂即事 姚合
結搆立嘉名，軒窗四面明。丘牆高莫比，蕭宅僻還清。池際龜潛戲，庭前藥旋生。樹深簷稍邃，石峭徑難平。道曠襟情遠，神閑視聽精。古今功獨出，大小隱俱成。曙雨新苔色，秋風長桂聲。攜詩就竹寫，取酒對花傾。古寺招僧飯，方塘看鶴行。人間無此貴，半仗暮歸城。
和厲玄侍御題戶部李相公廬山西林草堂 姚合
茅屋臨江起，登庸復應期。遙知歸去日，自致太平時。幽藥禪僧護，高窗宿鳥窺。行人盡歌詠，唯子獨能詩。
和鄭相演楊尚書蜀中唱和詩 姚合
天福坤維厚，忠賢擁節旄。江同渭濱遠，山似傅巖高。元氣符才格，文星照筆毫。五言全麗則，六義出風騷。聖日麻雙下，洪爐柄共操。寵榮連雨露，先後比蕭曹。唱絕時難和，吟多客詎勞。四方雖紙貴，誰怕費錢刀。
和元八郎中秋居 姚合
聖代無爲化，郎中似散仙。晚眠隨客醉，夜坐學僧禪。酒用林花釀，茶將野水煎。人生知此味，獨恨少因緣。
和李十二舍人裴四二舍人兩閣老酬白少傅見寄 姚合
罷草王言星歲久，嵩高山色日相親。蕭條雨夜吟連曉，撩亂花時看盡春。此世逍遙應獨得，古來閑散有誰鄰。林中長老呼居士，天下書生仰達人。酒挈數瓶杯亦闊，詩成千首語皆新。綸闈竝命誠宜賀，不念衰年寄上頻。
和劉禹錫主客冬初拜表懷上都故人 姚合
九陌喧喧騎吏催，百官拜表禁城開。林疎曉日明紅葉，塵靜寒霜覆綠苔。玉佩聲微班始定，金函光動按初來。此時共想朝天客，謝食方從閣裏迴。
和太僕田卿酬殷堯藩侍御見寄 姚合
往還知分熟，酬贈思同新。嗜飲殷偏逸，閑吟卿亦貧。古苔寒更翠，修竹靜無鄰。促席燈浮酒，聽鴻霜滿身。淺才唯是我，高論更何人。攜手宜相訪，窮行少路塵。
和膳部李郎中秋夕 姚合
淅淅復修修，涼風似水流。此生難免老，舉世大同愁。螢影明苔蘚，鴻聲傍斗牛。猶分省署直，何日是歸休。
和王郎中題華州李中丞廳 姚合
蓮華峰下郡齋前，遶砌穿池貯瀑泉。君到亦應閑不得，主人草聖復詩仙。
和厲玄侍御無可上人會宿見寄 姚合
九衢難會宿，況復是寒天。朝客清貧老，林僧默悟禪。眠遲消漏水，吟苦墮寒涎。異日來尋我，滄江有釣船。
和令狐六員外直夜即事寄上相公 姚合
霜臺同處軒窗接，粉署先登語笑疎。皓月滿簾聽玉漏，紫泥盈手發天書。吟詩清美招閑客，對酒逍遙臥直廬。榮貴人間難有比，相公離此十年餘。
答孟侍御早朝見寄 姚合
河傾月向西，九陌鼓聲齊。塵靜霜華遠，烟生曙色低。禁門人已度，宮樹鳥猶棲。疎懶勞相問，登山有舊梯。
和裴令公遊南莊憶白二十韋七二賓客 姚合
四郊初雨歇，高樹滴猶殘。池滿紅蓮濕，雲收綠野寬。花開半山曉，竹動數村寒。鬬雀翻衣袂，驚魚觸釣竿。罇前多野客，膝下盡郎官。斸石通泉脈，移松出藥欄。關東分務重，天下似公難。半醉思韋白，題詩染彩翰。
和李舍人秋日臥疾言懷 姚合
閑臥襟情遠，西風菊漸芳。虛窗通曉景，珍簟卷秋光。果墜青莎徑，塵離綠蘚牆。藥匳開靜室，書閣出叢篁。對酒吟難盡，思山夢稍長。王言生彩筆，朝服惹爐香。松影幽連砌，蟲聲冷到牀。詩成誰敢和，清思若懷霜。
荅李頻秀才 姚合
一年離九陌，壁上挂朝袍。物外詩情遠，人間酒味高。思歸知病長，失寢覺神勞。衰老無多思，因君把筆毫。
荅胡遇 姚合
一會一分離，貧遊少定期。酒多爲客穩，米貴入城遲。晴日偷將睡，秋山乞與詩。縱然眉得展，不似見君時。
荅友人招遊 姚合
不來知盡怪，失意懶春遊。聞鳥寧驚夢，看花怕引愁。賭棋招敵手，沽酒自扶頭。何似華筵上，推辭候到籌。
答竇知言 姚合
冬日易慘惡，暴風拔山根。塵沙落黃河，濁波如地翻。飛鳥皆束翼，居人不開門。獨我赴省期，冒此馳轂轅。陝城城西邊，逢子亦且奔。所趨事一心，相見如弟昆。我慘得子舒，我寒得子溫。同行十日程，僮僕性亦敦。到京人事多，日無閑精魂。念子珍重我，吐辭發蒙昏。反復千萬意，一百六十言。格高思清冷，山低濟渾渾。嘗聞朋友惠，贈言始爲恩。金玉日消費，好句長存存。倒篚別收貯，不與俗士論。每當清夜吟，使我如哀猿。
酬田就 姚合
閑居多僻靜，猶恐道相違。只是夜深坐，那堪春未歸。嫩苔黏野色，香絮撲人衣。縱有野僧到，終朝不話非。
酬禮部李員外見寄 姚合
本求仙郡是閑居，豈向郎官更有書。溪石誰思玉匠愛，煙鴻願與弋人疎。自來江上眠方穩，舊在城中病悉除。唯見君詩難便捨，寒宵吟到曉更初。
酬李廓精舍南臺望月見寄 姚合
看月空門裏，詩家境有餘。露寒僧梵出，林靜鳥巢疎。遠色當秋半，清光勝夜初。獨無臺上思，寂寞守吾廬。
酬光祿田卿末伏見寄 姚合
下伏秋期近，還知扇漸疎。驚飆墜鄰果，暴雨落江魚。貴寺雖同秩，閑曹只管書。朝朝廊下食，相庇在肴葅。
酬薛奉禮見贈之作 姚合
栖栖滄海一耕人，詔遣江邊作使君。山頂雨餘青到地，濤頭風起白連雲。詩成客見書牆和，藥熟僧來就鼎分。珍重來章相借分，芳名未識已曾聞。
酬盧汀諫議 姚合
粟如流水帛如山，依念倉邊語笑間。篇什縱橫文案少，親朋撩亂吏人閑。杯觴引滿從衣濕，牆壁書多任手頑。遙賀來年二三月，綵衣先輩過春關。
酬光祿田卿六韻見寄 姚合
以病辭朝謁，迂疎種藥翁。心彌念魚鳥，詔遣理兵戎。遶戶旌旗影，吹人鼓角風。雪晴嵩岳頂，樹老陝城宮。莅職才微薄，歸山路未通。名卿詩句峭，誚我在關東。
酬楊汝士尚書喜人移居 姚合
未得滄江外，衰殘讀藥書。聖朝優上秩，仁里許閑居。樹對枝相接，泉同井不疎。酬章深自鄙，欲寄復躊躕。
酬田卿書齋即事見寄 姚合
幽齋琴思靜，晚下紫宸朝。舊隱同溪遠，周行隔品遙。深槐蟬唧唧，疎竹雨蕭蕭。不是相尋懶，煩君舉酒瓢。
謝汾州田大夫寄茸氈[葡]萄 姚合
筐封紫[葡]萄，筒卷白茸毛。臥煖身應健，含消齒免勞。衾衣疎不稱，梨栗鄙難高。曉起題詩報，寒澌滿筆毫。
牧杭州謝李太尉德裕 姚合
皇恩特許拜杭壇，欲謝旌旄去就難。偷擬白頭瞻畫戟，四神俱散髮毛寒。
謝韜光上人 姚合
上方清淨無因住，唯願他生得住持。只恐無生復無我，不知何處更逢師。
謝秦校書與無可上人見訪 姚合
道同無宿約，三伏自從容。窗豁山侵座，扇搖風下松。客吟多遶竹，僧飯只憑鐘。向晚分歸路，莓苔行跡重。
喜胡遇至 姚合
窮居稀出入，門戶滿塵埃。病少閑人問，貧唯密友來。茅齋從埽破，藥酒遣生開。多事經時別，還愁不宿迴。就林燒嫩筍，遶樹揀香梅。相對題新什，遲成舉罰杯。
喜賈島至 姚合
布囊懸蹇驢，千里到貧居。飲酒誰堪伴，留詩自與書。愛眠知不醉，省語似相疎。軍吏衣裳窄，還應暗笑余。
喜喻鳧至 姚合
欲出心還懶，閑吟遶寢牀。道書蟲食盡，酒律客偷將。愁至爲多病，貧來減得狂。見君何所似，如熱得清涼。
喜雍陶秋夜訪宿 姚合
曉立侍爐煙，夜歸蓬蓽眠。露華明菊上，螢影滅燈前。清漏和碪疊，棲禽與葉連。高人來此宿，爲似在山顛。
喜賈島雨中訪宿 姚合
雨裏難逢客，閑吟不復眠。蟲聲秋併起，林色夜相連。愛酒此生裏，趨朝未老前。終須攜手去，滄海棹魚船。
喜馬戴冬夜見過期無可上人不至 一 姚合
客來初夜裏，藥酒自開封。老漸多歸思，貧惟長病容。苦寒燈焰細，近曉鼓聲重。僧可還相捨，深居閉古松。
喜馬戴冬夜見過期無可上人不至 二 姚合
內殿臣相命，開罇話舊時。夜鐘催鳥絕，積雪阻僧期。林靜寒聲遠，天陰曙色遲。今宵復何夕，鳴珮坐相隨。
夜期友生不至 姚合
忍寒停酒待君來，酒作凌凘火作灰。半夜出門重立望，月明先自下高臺。
尋僧不遇 姚合
入門愁自散，不假見僧翁。花落煎茶水，松生醒酒風。拂牀尋古畫，拔刺看新叢。別有遊人見，多疑住此中。
過友人山莊 姚合
蕙帶纏腰復野蔬，一莊水竹數房書。舉頭忽見南山雪，便說休官相近居。
奉和前司封蘇郎中喜嚴常侍蕭給事見訪驚斑鬢之什 姚合
遶鬢滄浪有幾莖，珥貂相問夕郎驚。祗應爲酒微微變，不是因年漸漸生。東觀詩成號良史，中臺官罷揖高名。即提彩筆裁天詔，誰得吟詩自在行。
奉和門下相公雨中寄裴給事 姚合
曉起閑看雨，垂簷自滴堦。風清想林壑，雲濕似江淮。石信浮漚重，泥從積蘚埋。氣消濃酒力，心助獨吟懷。颯颯通琴韻，蕭蕭靜竹齋。綵毫無限思，念與夕郎乖。
答韓湘 姚合
疎散無世用，爲文乏天格。把筆日不休，忽忽有所得。所得良自慰，不求他人識。子獨訪我來，致詩過相飾。君子無浮言，此詩應亦直。但慮憂我深，鑒亦隨之惑。子在名場中，屢戰還屢北。我無數子明，端坐空歎息。昨聞過春關，名係吏部籍。三十登高科，前塗浩難測。詩人多峭冷，如水在胸臆。豈隨尋常人，五藏爲酒食。期來作酬章，危坐吟到夕。難爲間其辭，益貴我紙墨。
奉和四松 姚合
四松相對植，蒼翠映中臺。擢榦凌空去，移根斸石開。陰陽氣潛煦，造化手親栽。日月滋佳色，煙霄長異材。清音勝在澗，寒影徧生苔。靜遶霜霑履，閑看酒滿杯。同榮朱戶際，永日白雲隈。密葉聞風度，高枝見鶴來。賞心難可盡，麗什妙難裁。此地無因到，循環幾百回。
和李補闕曲江看蓮花 姚合
露荷迎曙發，灼灼復田田。乍見神應駭，頻來眼尚顛。光凝珠有蒂，焰起火無煙。粉膩黃絲蘂，心重碧玉錢。日浮秋轉麗，雨灑晚彌鮮。醉豔酣千朵，愁紅思一川。綠莖扶萼正，翠菂滿房圓。淡暈還殊衆，繁英得自然。高名猶不厭，上客去爭先。景逸傾芳酒，懷濃習綵牋。海霞寧有態，蜀錦不成妍。客至應消病，僧來欲破禪。曉多臨水立，夜只傍堤眠。金似明沙渚，燈疑宿浦船。風驚叢乍密，魚戲影微偏。穠彩燒晴霧，殷姿纈碧泉。畫工投粉筆，宮女棄花鈿。鳥戀驚難起，蜂偷困不前。遶行香爛熳，折贈意纏綿。誰計江南曲，風流合管弦。
和王郎中召看牡丹 姚合
葩疊萼相重，燒欄復照空。妍姿朝景裏，醉豔晚煙中。乍怪霞臨砌，還疑燭出籠。遶行驚地赤，移坐覺衣紅。殷麗開繁朵，香濃發幾叢。裁綃樣豈似，染茜色寧同。嫩畏人看損，鮮愁日炙融。嬋娟涵宿露，爛熳抵春風。縱賞襟情合，閑吟景思通。客來歸盡懶，鶯戀語無窮。萬物珍那比，千金買不充。如今難更有，縱有在仙宮。
詠南池嘉蓮 姚合
芙蓉池裏葉田田，一本雙花出碧泉。濃淡共妍香各散，東西分豔蔕相連。自知政術無他異，縱是禎祥亦偶然。四野人聞皆盡喜，爭來入郭看嘉蓮。
採松花 姚合
擬服松花無處學，嵩陽道士忽相教。今朝試上高枝採，不覺傾翻仙鶴巢。
詠新菊 姚合
黃金色未足，摘取且嘗新。若待重陽日，何曾異衆人。
楊柳枝詞五首 一 姚合
黃金絲挂粉牆頭，動似顛狂靜似愁。遊客見時心自醉，無因得見謝家樓。
楊柳枝詞五首 二 姚合
葉葉如眉翠色濃，黃鶯偏戀語從容。橋邊陌上無人識，雨濕煙和思萬重。
楊柳枝詞五首 三 姚合
江上東西離別饒，舊條折盡折新條。亦知春色人將去，猶勝狂風取次飄。
楊柳枝詞五首 四 姚合
二月楊花觸處飛，悠悠漠漠自東西。謝家詠雪徒相比，吹落庭前便作泥。
楊柳枝詞五首 五 姚合
江亭楊柳折還垂，月照深黃幾樹絲。見說隋堤枯已盡，年年行客怪春遲。
聞新蟬寄李餘 姚合
往年六月蟬應到，每到聞時骨欲驚。今日槐花還似發，却愁聽盡更無聲。
題鶴雛 姚合
羽毛生未齊，嶛峭醜於雞。夜夜穿籠出，擣衣碪上棲。
詠鶯 姚合
春來深谷雪方消，鶯別寒林傍翠條。到處爲憐煙景好，隔簾多愛語聲嬌。不同蜀魄啼殘月，唯逐天雞囀詰朝。少婦聽時思舊曲，玉樓從此動雲韶。
詠鏡 姚合
鑄爲明鏡絕塵埃，翡翠窗前挂玉臺。繡帶共尋龍口出，菱花爭向匣中開。孤光常見鸞蹤在，分處還因鵲影迴。好是照身宜謝女，嫦娥飛向玉宮來。
詠破屏風 姚合
時人嫌古畫，倚壁不曾收。露滴膠山斷，風吹絹海秋。殘雲飛屋裏，片水落牀頭。尚勝凡花鳥，君能補綴不。